IVAR ADLER ja HARTVIG NIIHOLM näitasid kella 2 paiku öösel paadikuuri juures, kuidas lapatakse kalavõrke.   MTÜ Veljo Tormise Kultuuriselts eesotsas juhatuse liikme Melika Kindeliga korraldas taas klassikalise kihelkonnamängu - sarnase 1987. aastal Tallinnas alustatuga, kui käidi regilaulu lauldes mööda vanalinna väravaid, räägiti ajaloost ja pärimustest.    Viinistu kihelkonnamängu eeslaulja oli samuti Jaak Johanson, nagu on olnud ka esimesel korral 2000. aastal Tsitres-Muuksis ning 2007. aastal Juminda kihelkonnamängul. Taas lauldi Kuusalu kihelkonnast üles kirjutatud regilaule. Viinistu küla ajaloolisi vaatamisväärsusi ja kohalugusid tutvustas ajaloolane Ott Sandrak Kolgast. Kuusalu kihelkonnamänge on olnud ka teistel aastatel juunikuus, neid on korraldanud Saima Kallionsivu ja Menda Kirsmaa - rohkete esinejate ning suuremate või väiksemate ajalooliste  lavastustega.    4 aastat tagasi kogunes Juminda kihelkonnamängule ootamatult palju rahvast - umbes 500. Viinistul oli huvilisi loodetust vähem, ligi 60. Kuid nagu Jaak Johanson ütles, oli see paras arv, ei pidanud lauldes-kõneledes häält liiga pingutama.    Melika Kindel selgitas, et kuna eelmisel korral toimus kihelkonnamäng Juminda poolsaarel, siis oli nüüd loogiline jätkata Pärispea poolsaarel. Esialgu plaaniti läbi kõndida nii Viinistu kui ka Pärispea, kui aga hakati koguma olemasolevat  materjali Viinistu kohta, oli selge, et kaugemale minna ei jõua.    Kõigepealt koguneti Viinistu keskele Sunimäele rahvamaja ette. Sealt kõnniti päikeseloojangu ajaks kunstimuuseumi ehk endise kalatehase territooriumile mere äärde Mustkivi, teise nimega Titekivi, juurde - rahvapärimuse järgi tulid Viinistu peredesse lapsed selle kivi tagant.